กระทรวงมหาดไทย โชว์ผลงานการพัฒนาเศรษฐกิจฐานรากและประชารัฐ( E3 ) สร้างรายได้แล้วกว่า 2 พันล้านบาท
กระทรวงมหาดไทย โชว์ผลงานการพัฒนาเศรษฐกิจฐานรากและประชารัฐ( E3 ) สร้างรายได้แล้วกว่า 2 พันล้านบาท

พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะหัวหน้าทีมภาครัฐ คณะทำงานการพัฒนาเศรษฐกิจฐานรากและประชารัฐ (E3) พร้อมคณะทำงานฯ นำเสนอผลงานการพัฒนาเศรษฐกิจฐานรากและประชารัฐ ต่อพลเอก ประยุทธิ์ จันทร์โอชา นายกรัฐมนตรี ก่อนการประชุมคณะรัฐมนตรี ณ ทำเนียบรัฐบาล พร้อมกล่าวว่า รัฐบาลได้ประกาศใช้นโยบาย “สานพลังประชารัฐ” โดยประสานความร่วมมือจากทุกภาคส่วน ช่วยกันแก้ปัญหาและคิดหาทางสร้างอนาคตให้ประเทศไทย ผ่านโครงสร้างการขับเคลื่อนเศรษฐกิจของประเทศที่มุ่งมั่น ลดความเหลื่อมล้ำ พัฒนาคุณภาพคนและเพิ่มขีดความสามารถในการแข่งขัน น้อมนำหลักปรัชญาของเศรษฐกิจพอเพียงและแนวทางการพัฒนาของพระบาทสมเด็จพระปรมินทรมหาภูมิพลอดุลยเดช บรมนาถบพิตร ในด้านการพัฒนา คือ “เข้าใจ เข้าถึง และพัฒนา” มีกรอบเป้าหมายที่จะนำมาสู่ความยั่งยืน โดยดำเนินการ 3 เรื่อง คือ เกษตร แปรรูป และท่องเที่ยว โดยชุมชน ภายใต้ 5 กระบวนการ ได้แก่ การเข้าถึงปัจจัยการผลิต การสร้างองค์ความรู้ การตลาด การสื่อสารสร้างการรับรู้ และการบริหารจัดการ นอกจากนี้มีการพัฒนาคุณภาพสินค้า ให้มีศักยภาพและความเข้มแข็งพร้อมก้าวสู่เศรษฐกิจ 4.0 สร้างความเข้มแข็งและสานพลังทุกภาคส่วนในพื้นที่ เพื่อให้เศรษฐกิจ ในพื้นที่เติบโตอย่างเป็นรูปธรรมและยั่งยืน เชื่อมโยงเศรษฐกิจฐานรากกับเศรษฐกิจระดับประเทศ

ด้านนายอภิชาติ โตดิลกเวชช์ อธิบดีกรมการพัฒนาชุมชน กล่าวถึงผลสัมฤทธิ์ที่เกิดขึ้นอย่างเป็นรูปธรรม ว่า มีกลุ่มเป้าหมายได้รับการพัฒนา ซึ่งคัดเลือกกลุ่มเป้าหมาย 3,985 กลุ่ม จากข้อมูล จปฐ. ปรากฏว่า ชุมชนเป้าหมายมีรายได้เพิ่มขึ้นจากปี 2560 ร้อยละ 1.23 ยอดเงินรวม 763,002,843 บาท อีกทั้งยังมีการขยายผลวิสาหกิจเพื่อสังคมระดับ อำเภอ ตำบล เพิ่ม 14 แห่ง และมีการสร้างเครือข่ายเชื่อมโยงผลิตภัณฑ์ข้ามจังหวัด 6 แห่ง เช่น เครือข่ายผ้าบาติก เครือข่ายโคขุน เครือข่ายตลาดประชารัฐ เครือข่ายนครชัยบุรินทร์ เครือข่ายเพชรสมุทรคีรี และเครือข่ายมโนราห์  รวมทั้งมีการพัฒนาผลิตภัณฑ์ให้สอดคล้องต่อตลาด และยังมีการเพิ่มช่องทางการตลาดหลากหลายในทุกจังหวัด เช่น ตลาด Modern Trade
 
ขณะที่ นายฐาปน  สิริวัฒนภักดี กรรมการผู้อำนวยการใหญ่ บริษัท ไทยเบฟเวอเรจ จำกัด (มหาชน) กล่าวว่า ได้มีการนำกรอบแนวคิด วิสาหกิจเพื่อสังคม มาขับเคลื่อนการพัฒนาเศรษฐกิจฐานราก โดยการพัฒนาเศรษฐกิจฐานรากตามนโยบาย สานพลังประชารัฐทำให้เกิดวิสาหกิจเพื่อสังคมรูปแบบใหม่ โดยจัดตั้งบริษัท ประชารัฐรักสามัคคี (ประเทศไทย) จำกัด และบริษัท ประชารัฐรักสามัคคีจังหวัด (วิสาหกิจเพื่อสังคม) จำกัด ครบ 76 จังหวัด มีการขับเคลื่อนการทำงานการพัฒนาเศรษฐกิจฐานรากและประชารัฐ ที่เป็นรูปธรรม 3 กลุ่มงาน ได้แก่ เกษตร แปรรูปและท่องเที่ยวโดยชุมชน